R1miljoen-skenking vir AMCU-stakingsfondsRustenburg. Foto: SunCity.hotel.co.za The Association of Mineworkers and Construction Union (Amcu) het ŉ fonds gestig om sy stakende platinummynwerkerslede by te staan, en het reeds meer as R1 miljoen se skenkings ontvang. Stakende Amcu-lede staak al sedert 23 Januarie en het sedertdien nog nie ŉ salaris of lone ontvang nie. Die werkers wat nie staak nie, maar wat weens die staking nie kan werk nie, ontvang wel hul basiese salarisse, maar ontvang nie hul maandelikse produksiebonusse, wat ŉ groot deel van hul totale vergoeding is, nie. Talle werknemers van maatskappye wat kontrakwerk by die myne doen of dienste aan die myne lewer, is sonder werk en inkomste omdat baie van die kontrakte opgeskort is. Joseph Mathunjwa, Amcu se president, het aan die koerant The New Age gesê die Amcu Strike Fund is Maandag gestig. Die vakbond self het R1 miljoen geskenk, terwyl nagenoeg R50 000 deur beamptes en personeel van die vakbond geskenk is. Die koerant het Woensdag berig sommige werkers het reeds hul vee en ander besittings verkoop om kos te kan koop. As die bedrag van R1 050 000 wat tans in die fonds is tussen die 25 000 stakers verdeel word, sal elke staker skaars R42 ontvang. Nagenoeg 80 000 lede staak. Die vakbond het glo verskeie oorsese skenkers genader wat gewillig is om “duisende dollars” te skenk. Amcu-lede staak by Lonmin, Anglo American Platinum (Amplats) en Impala Platinum (Implats). Hulle dring aan op ŉ basiese intreevlaksalaris van R12 500 per maand. Amcu het die werkgewers se loonaanbod van 9% verwerp. Die maatskappye het op sy beurt Amcu se gewysigde eis, dat die R12 500 oor vier jaar behaal kan word, verwerp. Intussen is voedingskemas by verskeie skole in Rustenburg begin, en moes verskeie besighede hul deure sluit weens die voortslepende staking. Misdaad het ook in die gebied die hoogte in geskiet. Lees ook: Rustenburg: Groot kommer indien Amplats toemaak Rustenburg-inwoners vrees glo vir hul lewe Amcu-staking: “Stakers hou inwoners gyselaar” Nuuskommentaar: Rustenburg word Rampstenburg Amcu-staking: Rustenburg-besighede sluit; voedingskemas in skole begin Bronne: SAPA / Maroela Media verslaggewers